Gryswaterherleiding: Selfdoen-opsies of deskundige se hulp? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Gryswaterherleiding: Selfdoen-opsies of deskundige se hulp?
Gryswaterherleiding: Selfdoen-opsies of deskundige se hulp?
Dinsdag, Januarie 9th, 2018
Jy het uiteindelik besluit om gryswaterherleiding by jou huis aan te pak. Water word immers daagliks skaarser én duurder – hoe gouer ʼn mens ʼn waterslim lewenswyse aanneem hoe beter. Wat is jou opsies – selfdoen-opsies of moet jy van ʼn kundige se dienste gebruik maak?
Die moontlikhede is legio. Jou keuse gaan afhang van wat jy wil bereik. Boonop kan enige benadering by jou veranderende behoeftes aangepas word.
Besluit eerstens wat jy wil natlei met jou gryswater of hoekom jy die praktyk wil volg. Dit sal bepaal watter gryswater jy uit jou huis wil benut en dit bepaal weer watter herleidingstrategie jy gaan volg. Eers dan maak dit sin om oor ʼn begroting te begin dink en om selfdoen-opsies teenoor ’n gekontrakteerde installasie op te weeg.
Herleiding kan so elementêr wees as om in ʼn emmer te staan en stort en die opvangwater later te gebruik om jou toilette daarmee te spoel of om dit later tuin toe te dra om plante nat te gooi. Dié opsie is uiteraard kostevry, maar gaan gepaard met eindelose toewyding en moeite.
Al die moontlikhede kan nie binne die bestek van hierdie artikel ondersoek word nie. Die mees elementêre selfdoeninstallasie – buiten die gebruik van emmers – kan so rondom R2 000 beloop, teenoor hoogs gespesialiseerde stelsels en tenks wat naby die R20 000 kan draai en dan steeds duurder kan word namate jy verfynde filters, pompe, tenks en so meer tot jou stelsel wil toevoeg – die moontlikhede is letterlik so wyd soos die Heer se genade.
Dit is goeie raad om vir jouself uit te maak watter soort gryswater sinvol verbruik kan word en waarvoor dit aangewend kan word, watter soort gryswater net periodiek ingespan kan word of watter soort jy eerder op ʼn rotasiebasis wil aanwend. Enige kombinasie van jou herverbruikstrategie sal steeds ʼn besparing in die hand werk, veral op die lang duur.
Die kwaliteit van jou gryswater word beïnvloed deur die soort skoonmaak- en badmiddels wat in jou huishouding gebruik word. Skottelgoedwater mag byvoorbeeld te veel vette bevat. Hoe dit ook al sy, vir elke beswaar teen gryswaterverbruik is daar ʼn oplossing of raad. Daarom behoort jy in die eerste plek so veel as moontlik inligting oor gryswater in te win. ʼn Magdom bronne met goeie inligting oor is op die internet en elders beskikbaar.
Opsies wissel van emmerdra tot ʼn nuutgepatenteerde aansluitstuk tussen jou buitenshuise baduitlaat en jou tuinslang, opvangtenks en sproeikoppe. Hou in gedagte dat gryswater slegs vir sowat 24 uur kan stoor as gevolg van bakteriële intrede en gevolglike reukprobleme. Alle tegniese strukture is gevolglik rondom dié spesifieke aard van gryswater ontwerp en werk meestal met behulp van swaartekrag, behalwe natuurlik vir die duurder stelsels wat met pompe werk.
Tensy jy ʼn wilsbesluit maak om alle objeksies op ʼn manier te omseil omdat jy in beginsel waterwys wil begin leef, kan jy dalk eers met die mees elementêre aanpak van gryswaterherleiding begin om te besluit of dit vir jou werk voordat jy te veel bestee aan ʼn duur stelsel wat jy later nie meer wil inspan nie.
Die meeste van die suksesvolle stelsels, hetsy elementêr of gespesialiseerd, is op een of ander manier gebaseer op rotering of afwisseling sodat gewone vars- of reënwater soms ook die gryswaterneerslag in die grond (soos chemiese bestanddele) kan wegspoel of verdun.
Wat jy ook al besluit, die selfdoen-opsie is nie uitermate moeilik nie en sal jou ongetwyfeld baie geld en water laat spaar.
Absa Concept Publishing. “Gryswaterstelsels”: http://www.conceptpublishing.co.za/private-connect/afrikaans-preview-new/article.php?id=239
Goeie Huishouding. “10 goed wat jy moet weet oor die hergebruik van gryswater”: https://www.goeiehuishouding.co.za/10-goed-wat-jy-moet-weet-oor-die-hergebruik-van-gryswater/
Moot Gemeenskapsinisiatief. “Water is lewe!”: http://www.bmwcid.co.za/nuus/14-nuusbrief/96-water-is-lewe.html
Netwerk24/Eiendomme. “Gryswater: Als wat jy moet weet”: https://www.netwerk24.com/Sake/Eiendomme/gryswater-als-wat-jy-moet-weet-20171104
Netwerk24 Tygerburger. “Gryswater bring langtermynskade”: https://www.netwerk24.com/ZA/Tygerburger/Nuus/gryswater-bring-langtermynskade-20170314-2
rooi rose. “Waterwys met watertenks”: https://www.rooirose.co.za/waterwys-met-watertenks/
Tuis. “Gryswater is ʼn groen gedagte”: https://www.netwerk24.com/tuis/Tuine/Tuindagboek/gryswater-is-n-groen-gedagte-20170914
Tuis. “’n Gryswaterstelsel vir elke huis”: https://www.netwerk24.com/tuis/Tuine/Tuindagboek/n-gryswaterstelsel-vir-elke-huis-20170914
Tuis. “So kan jy gryswater na jou tuin herlei”: https://www.netwerk24.com/tuis/Tuine/Tuindagboek/so-kan-jy-gryswater-na-jou-tuin-herlei-20170914
Vrouekeur “Nuwe produk om water te bespaar”: https://www.vrouekeur.co.za/huis-tuin/nuwe-produk-om-water-te-bespaar
Water Rhapsody Conservation Systems: www.waterdynamics.co.za
Weg! Platteland. “Gryswater | Jou 5 keuses om die droogte én die waterrekening te troef”: https://www.pressreader.com/south-africa/weg-platteland/20170601/283214443132759
Heino Kotze: kotzeheino50@gmail.com
Eban Wessels: 012-662-0227
(Hoofkantoor, Centurion | Pierre van Ryneveld)
Nauurs: 078-343-7496 | 060-609-5574